QTC จ่อขายหุ้นเพิ่มทุน 70 ล้านหุ้น ที่ราคา 4.70 บ. ใน Q3/59
QTC คาดขายหุ้นเพิ่มทุน 70 ล้านหุ้น ให้ PP ได้ภายใน Q3/59 ที่ราคา 4.70 บ./หุ้น เล็งนำเงินลงทุนโซลาร์ฟาร์มในญี่ปุ่น-เตรียมพร้อมลงทุนพลังงานทางเลือก
16 พ.ค. 2559

บริษัทคิวทีซี เอนเนอร์ยี่ จำกัด (มหาชน) หรือ QTC ระบุว่า เมื่อวันที่ 18 เม.ย.59 คณะกรรมการบริษัทอนุมัติให้บริษัทขายหุ้นเพิ่มทุนจำนวน 70 ล้านหุ้น ในราคาหุ้นละ 4.70 บาทให้กับ PP โดยจะเสนอต่อที่ประชุมวิสามัญผู้ถือหุ้นครั้งที่ 1/2559 ในวันที่ 2 มิ.ย.59
ทั้งนี้บริษัทคาดว่าจะเสนอขายหุ้นเพิ่มทุนดังกล่าวได้ภายในไตรมาส 3/59 หลังได้รับการอนุมัติจากที่ประชุมวิสามัญผู้ถือหุ้น และได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
สำหรับนักลงทุนที่แสดงความสนใจจองซื้อหุ้นเพิ่มทุนในครั้งนี้ ได้แก่ นายสถิตย์ ลิ่มพงศ์พันธุ์ และ/หรือ นางสาวแคทรียา บีเวอร์ และ/หรือ Mr.Chanthamome Phommany และ/หรือ Thathakhone Thammavong ซึ่งรวมเรียกว่ากลุ่มนักลงทุน ซึ่งยังไม่มีความแน่นอนว่านางสาวแคทรียา จะเข้าร่วมลงทุนในหุ้นเพิ่มทุนครั้งนี้หรือไม่ ซึ่งหากนางสาวแคทรียา ตัดสินไม่ร่วมลงทุนก็จะไม่กระทบต่อการขายหุ้นเพิ่มทุนครั้งนี้ เนื่องจากนักลงทุนรายอื่นยังคงต้องการซื้อหุ้นเพิ่มทุนจำนวน 70 ล้านหุ้นต่อไป และการตัดสินใจดังกล่าวจะไม่ส่งผลกระทบต่อข้อมูลเกี่ยวกับผลกระทบต่อผู้ถือหุ้นที่เกิดจากการออกและเสนอขายหุ้นเพิ่มทุนต่อ PP
โดยภายหลังการขายหุ้นเพิ่มทุนดังกล่าวให้กับนักลงทุนที่จองซื้อหุ้นเพิ่มทุน ก็จะเข้ามาถือหุ้นในสัดส่วน 25.93% ทำให้นักลงทุนดังกล่าวมีหน้าที่ในการรายงานการได้มาซึ่งหุ้นสามัญของบริษัท รวมทั้งมีหน้าที่ในการทำคำเสนอซื้อหุ้นทั้งหมดของบริษัทด้วย
สำหรับการกำหนดราคาเสนอขายซื้อนั้น กลุ่มผู้ลงทุนจะกำหนดราคาเสนอซื้อไม่ต่ำกว่าราคาสูงสุดที่ผู้ทำคำเสนอซื้อหรือบุคคลตามมาตรา 258 ของผู้ทำคำเสนอซื้อ ได้หุ้นประเภทนั้นมาในระหว่างระยะเวลา 90 วันก่อนวันที่ยื่นคำเสนอซื้อต่อสำนักงานก.ล.ต.